
VENDIM

Nr. 102, datë 5.7.2019

MBI KRITERET E VLERËSIMIT, PIKËZIMIT DHE RENDITJES SË KANDIDATËVE JOGJYQTARË DHE PROCEDURËN E PËRZGJEDHJES PËR EMËRIM NË GJYKATËN E LARTË
Në mbështetje të nenit 136 të Kushtetutës së Republikës së Shqipërisë, dhe të neneve 3, 4 dhe 49 të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, Këshilli i Lartë Gjyqësor,

VENDOSI:

I. Qëllimi dhe objekti

1. Qëllimi i këtij vendimi është përcaktimi i kritereve të vlerësimit, pikëzimit e të renditjes, si dhe të rregullave më të hollësishme mbi procedurën e përzgjedhjes dhe emërimit të kandidatëve jogjyqtarë në një pozicion të lirë në Gjykatën e Lartë.

2. Ky vendim parashikon rregulla më të detajuara në lidhje me: 

a) kriteret për vlerësimin, pikëzimin dhe renditjen e kandidatëve jogjyqtarë për një pozicion të lirë në Gjykatën e Lartë; 

b) veprimet dhe procedurat që Këshilli i Lartë Gjyqësor duhet të kryejë për vlerësimin, pikëzimin dhe renditjen e kandidatëve jogjyqtarë, në funksion të përzgjedhjes dhe propozimit për t’u emëruar, në një pozicion të lirë në Gjykatën e Lartë, të juristit më të spikatur. 

II. Kuadri ligjor

1. Ky vendim do të interpretohet dhe zbatohet në përputhje me:

a) Kushtetutën e Republikës së Shqipërisë;

b) Kodin e Procedurave Administrative;

c) ligjin nr. 115/2016 “Për organet e qeverisjes së sistemit të drejtësisë” (Ligji për qeverisjen); 

ç) 
ligjin nr. 96/2016 “Për statusin e gjyqtarëve dhe prokurorëve në Republikën e Shqipërisë” (Ligji për statusin);

d) ligjin nr. 98/2016 “Për organizimin e pushtetit gjyqësor në Republikën e Shqipërisë”;

dh)
 ligjin nr. 8480, datë 27.5.1999 “Për funksionimin e organeve kolegjiale të administratës shtetërore dhe enteve publike”; 

e) 
ligjin nr. 9887, datë 10.3.2008 “Për mbrojtjen e të dhënave personale”, i ndryshuar; 

ë) 
ligjin nr. 80/2015 “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”; 

f) 
ligjin nr.152/2013 “Për nëpunësit civilë”, i ndryshuar. 

III. Përkufizime

Në këtë vendim termat e mëposhtëm kanë këto kuptime:

1. “Procedurë e përzgjedhjes së kandidatëve për emërim”, më poshtë referuar edhe si “procedurë e përzgjedhjes së kandidatëve”, është procesi administrativ i vlerësimit, pikëzimit dhe renditjes së kandidatëve i finalizuar me vendimin për propozimin për emërim të një kandidati në një pozicion të lirë në Gjykatën e Lartë.

 2. “Vendim vlerësimi dhe pikëzimi” është vendimi i Këshillit të Lartë Gjyqësor i marrë në kuadër të një procedure përzgjedhjeje të kandidatëve për emërim dhe që përmban vlerësimin dhe pikëzimin e të gjithë kandidatëve të kualifikuar për t’u emëruar në një pozicion të lirë në Gjykatën e Lartë.

3. “Kandidatë të kualifikuar për t’u emëruar në një pozicion të lirë në Gjykatën e Lartë” janë të gjithë kandidatët që kanë kaluar me sukses verifikimin e kushteve ligjore të emërimit, të pasurisë dhe të figurës, sipas kuptimit të vendimit të Këshillit të Lartë Gjyqësor nr. 75, datë 23.5.2019 “Për procedurën e verifikimit të kushteve dhe kritereve ligjore për rekrutimin e kandidatëve për gjyqtarë, për zhvillimin e karrierës së gjyqtarëve dhe për emërimin e gjyqtarëve të Gjykatës së Lartë”.  

4. “Listë e kandidatëve më të mirë” është lista me emrat e jo më shumë së 5 kandidatëve të përfshirë në një procedurë përzgjedhjeje të kandidatëve për emërim, të cilët janë vlerësuar dhe renditur paraprakisht më mirë, nga Këshilli i Lartë Gjyqësor, në kuadër të kësaj procedure. Këta kandidatë duhet të merren në pyetje nga Këshilli në një seancë dëgjimore.

5. “Vendim propozimi për emërim” është vendimi i Këshillit të Lartë Gjyqësor që merret në përfundim të një procedure përzgjedhjeje të kandidatëve për emërim dhe që i dërgohet Presidentit të Republikës. Ky vendim duhet të jetë i arsyetuar në lidhje me përmbushjen e kritereve ligjore të të gjithë kandidatëve për një pozicion të lirë, si dhe duhet të pasqyrojë renditjen e kandidatëve, duke filluar nga kandidati që është vlerësuar më mirë.

6.  “Këshill” është Këshilli i Lartë Gjyqësor.

7.  “Komision” është Komisioni i Zhvillimit të Karrierës pranë Këshillit të Lartë Gjyqësor, në përbërje të të cilit janë 3 anëtarët e përhershëm dhe/ose 2 anëtarët zëvendësues. Në rastet kur, për arsye që lidhen me ngarkesën dhe efektivitetin e punës, Këshilli vendos që në procedurat e shortit, për caktimin e relatorit për një procedurë përzgjedhje të kandidatëve për emërim, të përfshihen edhe anëtarët zëvendësues, Komisioni në çdo rast përbëhet  patjetër nga Kryetari dhe një anëtar i përhershëm, nga radhët e gjyqtarëve ose jogjyqtarëve, në varësi të radhëve nga vjen anëtari zëvendësues i caktuar si relator.

8. “Relator” është anëtari i Komisionit të Zhvillimit të Karrierës, anëtari i përhershëm ose anëtari zëvendësues, i zgjedhur me short, për të kryer një procedurë përzgjedhjeje të kandidatëve për emërim. 

9. “Ekspert” është specialisti i një fushe të caktuar, që përzgjidhet nga listat e përditësuara të subjekteve të licencuar për fushën përkatëse nga organi kompetent sipas ligjit ose ndërmjet atyre që e ushtrojnë veprimtarinë në institucione apo subjekte të tjera të specializuara. 

IV. Kriteret për vlerësimin e kandidatëve, pesha e tyre specifike dhe pikëzimi

1. Vlerësimi, pikëzimi dhe renditja e kandidatëve për çdo pozicion të lirë në Gjykatën e Lartë, ka për qëllim identifikimin e kandidatit që përfaqëson juristin më të spikatur në kuptim të nenit 136, pika 3, të Kushtetutës së Republikës së Shqipërisë dhe nenit 49, pika 1, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”.

2. Identifikimi i kandidatit që përfaqëson juristin më të spikatur, bazohet në këto kategori kriteresh:

a) meritat profesionale;

b) meritat morale dhe etike;

c) meritat organizative dhe menaxheriale.

3. Për vlerësimin dhe pikëzimin e kandidatëve Këshilli mbështetet në këta tregues:

a) 
ekspertizën e veçantë të kandidatit në fusha të veçanta të ligjit, sipas kërkesave të shpallura për pozicionin e lirë, duke patur parasysh për këtë nenin 31 të ligjit nr.98/2016 “Për organizimin e pushtetit gjyqësor në Republikën e Shqipërisë”;

b) 
vlerësimi i punës së kandidatit, përmes të paktën 5 (pesë) dokumenteve ligjore, të hartuara nga kandidati gjatë përvojës së tij në profesion në 5 (pesë) vitet e fundit, si dhe çdo publikim shkencor dhe artikull akademik në fushën e ligjit sipas rëndësisë së punimit, nëpërmjet të cilave tregohen të dhëna edhe për pjesëmarrjen e kandidatit në aktivitetet shkencore, në procese të hartimit ose të konsultimit të legjislacionit, apo në çdo angazhim tjetër profesional;

c) 
rezultatet e studimeve të larta për drejtësi, të programit të formimit fillestar, përvojës në profesion, ose çdo trajnimi tjetër; 

ç) 
cilësitë morale të kandidatit, të tilla si ndershmëria, përpikëria në ushtrimin e detyrave, drejtësia në marrjen e vendimeve, përgjegjshmëria, besueshmëria, paanësia, dinjiteti dhe prirja për të marrë përsipër përgjegjësi.

d) cilësinë e platformës dhe të vizionit të kandidatit, për aftësitë e tij për të marrë vendime dhe përgjegjësi referuar përvojave të mëparshme profesionale, për aftësitë e komunikimit, për aftësitë e të punuarit në grup dhe në ambiente multidisiplinore ose multikulturore;

dh) aftësitë gjuhësore të kandidatit, të treguara nëpërmjet certifikatave dhe gjatë intervistimit.  

4. Detajimi i mëtejshëm i kategorive të kritereve të vlerësimit dhe i treguesve për secilën nga ato, përcaktimi i peshës specifike të tyre në pikëzimin e kandidatëve, përcaktohet në shtojcën “Kriteret e vlerësimit dhe të dhënat për metodologjinë e pikëzimit të kandidatëve jogjyqtarë për në gjykatën e Lartë”, bashkëlidhur këtij vendimi.

5. Për efekt të renditjes së kandidatëve, pikëzimi përfundimtar i kandidatit të vlerësuar është shuma e pikëve që rezulton nga vlerësimi i secilit prej kritereve të vlerësimit. 

6. Ndarja e kritereve, lista e treguesve që mund të merren parasysh në secilën kategori, pikëzimi maksimal i secilës prej tyre, burimet dokumentare dhe metoda e vlerësimit përcaktohen në mënyrë të hollësishme nga shtojca “Kriteret e vlerësimit dhe të dhënat për metodologjinë e pikëzimit të kandidatëve jogjyqtarë për në Gjykatën e Lartë” e këtij vendimi. 

7. Këshilli, me akt të veçantë, miraton metodologjinë mbi të cilën bazohet për vlerësimin dhe caktimin e pikëve lidhur me secilin prej kritereve dhe treguesve të treguar në shtojcën e këtij vendimi. 

V. Rregulla të përgjithshme të procedurës së përzgjedhjes së kandidatëve

A. Fillimi dhe fazat e procedurës së përzgjedhjes së kandidatëve 

1. Procedura e përzgjedhjes së kandidatëve për emërim në një pozicion të lirë në Gjykatën e Lartë, fillon me vendim të Këshillit, jo me vone së 7 ditë, nga vendimi i parë përfundimtar i Këshillit për kualifikimin për emërim të një kandidati për atë pozicion të lirë. 

2. Procedura e përzgjedhjes së kandidatëve për një pozicion të lirë vazhdon krahas me procedurat e verifikimit të kushteve dhe kritereve ligjore të emërimit, të pasurisë dhe të figurës për kandidatët e tjerë që kandidojnë për atë pozicion të lirë. Vetëm kandidatët e kualifikuar për t’u emëruar me vendim përfundimtar të Këshillit bëhen pjesë e procedurës së përzgjedhjes së kandidatëve për emërim për atë pozicion të lirë.

3. Në të njëjtën ditë të mbledhjes së Këshillit për fillimin e procedurës së përzgjedhjes së kandidatëve për një pozicion të lirë, Këshilli zhvillon edhe procedurën e shortit për caktimin, ndërmjet anëtarëve të Komisionit, të relatorit të asaj procedure të përzgjedhjes së kandidatëve. Përmes shortit realizohet shpërndarja rastësore dhe e barabartë, në vijimësi, e ngarkesës së punës sa i përket procedurave të ndryshme të përzgjedhjes së kandidatëve, midis anëtarëve të Komisionit. Këshilli, për arsye të motivuara, mbi kërkesë të çdo anëtari të Komisionit, mund të vendosë përjashtimin e tij nga shorti.

4. Përjashtimisht, për arsye të motivuara që lidhen me ngarkesën dhe efektivitetin e punës, mbi propozimin e Komisionit, Këshilli mund të vendosë që në procedurat e shortit, për caktimin e relatorit në një ose disa procedura të përzgjedhjes së kandidatëve për emërim, të përfshihen edhe anëtarët zëvendësues të Komisionit.

5. Anëtari i Komisionit dhe/ose çdo anëtar tjetër i Këshillit, në çdo kohë kur merr dijeni për ekzistencën e një konflikti interesi ose të një pengese ligjore sipas neneve 72, 73, 74 dhe 75 të ligjit për qeverisjen, është i detyruar të deklarojë natyrën e konfliktit të interesit ose pengesës dhe të heqë dorë nga pjesëmarrja në procedurën e përzgjedhjes së kandidatëve për atë pozicion të lirë, në mbledhjet e Komisionit ose në mbledhjen plenare të Këshillit.

6. Anëtari i Komisionit dhe/ose çdo anëtar tjetër i Këshillit, që më herët ka dhënë dorëheqjen ose është përjashtuar në një procedurë verifikimi të kushteve dhe kritereve ligjore të emërimit, të pasurisë dhe të figurës për një nga kandidatët që kandidojnë për atë pozicion të lirë për të cilin zhvillohet procedura e përzgjedhjes së kandidatëve, nuk mund të marrë pjesë në këtë procedurë në rast se konflikti i interesit ose pengesa ligjore për shkak të të cilit ai ka dhënë dorëheqjen ose është përjashtuar, vijon të ekzistojë. 

7. Për dorëheqjen e çdo anëtari të Këshillit vendos Kryetari i tij. Kur dorëheqjen e jep Kryetari i Këshillit, vendimi merret nga zëvendëskryetari i tij.

8. Relatori i çështjes kujdeset për zhvillimin e procedurës së përzgjedhjes së kandidatëve për emërim dhe sidomos për sa më poshtë:

a) shqyrtimin e dokumentacionit të depozituar nga kandidati;

b) publikimin në faqen zyrtare në internet të Këshillit të listës së dokumenteve të paraqitura nga kandidatët për efekt vlerësimi profesional apo të adresës ku ato gjenden të botuara në internet, duke respektuar të drejtat e autorit; 

c) përgatitjen e projektakteve administrative;

ç)
 koordinimin me Kryetarin e Komisionit për përgatitjen e mbledhjes së Komisionit;

d) 
koordinimin me Kryetarin e Këshillit për përgatitjen e mbledhjes plenare të Këshillit;

dh) njoftimet për kandidatin.
9. Procedura e përzgjedhjes së kandidatëve për emërim në një pozicion të lirë realizohet në pesë faza:

a) veprimet procedurale dhe verifikuese të relatorit të çështjes;

b) shqyrtimi dhe miratimi nga Komisioni i projektvendimit paraprak të vlerësimit dhe pikëzimit të kandidatëve; 

c)
 shqyrtimi dhe miratimi nga Këshilli i projektvendimit paraprak të vlerësimit dhe pikëzimit të kandidatëve, si të listës së kandidatëve më të mirë;

ç)
 intervistimi nga Këshilli i kandidatëve më të mirë të listuar;

d) shqyrtimi dhe miratimi nga Këshilli i projektvendimit përfundimtar të vlerësimit dhe pikëzimit të kandidatëve, si dhe të projektvendimit të propozimit për emërim.

B. Të drejtat e kandidatit

1. Kandidatët për një pozicion të lirë njoftohen për relatorin e procedurës së përzgjedhjes së kandidatëve menjëherë me fillimin e kësaj procedure, përmes publikimit në faqen zyrtare në internet të Këshillit të vendimit për caktimin e relatorit.

2. Kandidati ka të drejtë të kërkojë përjashtimin e relatorit të çështjes për një nga shkaqet e parashikuara në nenin 75 të ligjit për qeverisjen, jo më vonë së 3 ditë, nga marrja dijeni e shkakut të përjashtimit, duke shoqëruar kërkesën, kur është rasti, me aktet provuese të shkakut të përjashtimit. Këtë të drejtë kandidati e ka edhe ndaj çdo anëtari tjetër të Këshillit.

3. Këshilli vendos për kërkesën e kandidatit për përjashtimin e relatorit të çështjes dhe/ose të çdo anëtari tjetër të Këshillit, jo me vone së 7 ditë nga paraqitja e saj.

4. Kandidati ka të drejtë të përzgjedhë dhe të paraqesë pranë Këshillit dokumente që i çmon të nevojshme për vlerësimin dhe pikëzimin e kandidaturës sipas rregullave dhe kritereve të përcaktuara në ligj dhe në këtë vendim.

5. Kandidati ka të drejtë që, në çdo fazë të procedurës së përzgjedhjes së kandidatëve për emërim, me kërkesën e tij, të njihet me dokumentet e dosjes së kandidimit dhe aktet procedurale të kryera nga relatori dhe Këshilli për vlerësimin, pikëzimin dhe renditjen e kandidaturës, si edhe të marrë kopje të tyre, sipas rregullave të Kodit të Procedurave Administrative dhe atyre të përcaktuara në këtë vendim.

6. Kryesisht, apo mbi kërkesën e Këshillit, kandidati ka të drejtë të paraqesë shpjegime me shkrim për fakte, rrethana apo çështje ligjore që lidhen me kriteret e vlerësimit, si dhe të depozitojë dokumente shkresore shtesë, në mbështetje të këtyre shpjegimeve.

7. Çdo kandidat i listuar më mirë, mbi kërkesën e Këshillit, ka të drejtë të dëgjohet në seancë dëgjimore, mbi motivet dhe objektivat e kandidimit, për aftësitë e tij profesionale sa i përket: ekspertizës së veçantë në fusha të veçanta të ligjit, në raport me kërkesat e shpallura për pozicionin e lirë; manifestimit të aftësive profesionale në dokumentet ligjore ose publikimet shkencore dhe artikujt akademik në fushën e ligjit të përgatitura dhe paraqitura nga ai; rezultateve të studimeve të larta për drejtësi, të Programit të Formimit Fillestar, të përvojës në profesion apo çdo trajnim tjetër; si dhe manifestimit të aftësive gjuhësore.

8. Kandidati ka të drejtë të tërhiqet nga kandidimi derisa Këshilli nuk ka përfunduar procedurën e përzgjedhjes së kandidatëve për emërim, duke njoftuar për këtë, me shkrim, Këshillin. Pas këtij njoftimi, me propozim të relatorit të çështjes, përcjellë nga Komisioni, Këshilli vendos menjëherë përfundimin e procedurës së përzgjedhjes së kandidatëve për emërim për këtë kandidat dhe përjashtimin e tij nga procedurat e mëtejshme të kandidimit. Akti i Këshillit për përfundimin e procedurës së përzgjedhjes së kandidatëve për emërim të këtij kandidati dhe përjashtimin e tij nga procedurat e mëtejshme të kandidimit, i njoftohet menjëherë kandidatit dhe bëhet publik në faqen zyrtare të Këshillit.

C. Afatet dhe llogaritja e tyre

1. Afatet në procedurën e përzgjedhjes së kandidatëve për emërim caktohen në ditë kalendarike. 

2. Përveç kur parashikohet shprehimisht ndryshe në ligj ose në këtë vendim, në llogaritjen e afatit përjashtohet dita kur ka ndodhur ngjarja, nga e cila fillon të ecë afati.

3. Të shtunat, të dielat dhe ditët e festave zyrtare nuk pengojnë fillimin dhe kohëzgjatjen e afateve. Kur dita e fundit e një afati bie e shtunë, e diel ose një ditë feste zyrtare, afati mbaron në ditën e punës që vjen pas saj.

4. Dita e fundit e afatit të kryerjes së veprimit procedural, paraqitjes së kërkesave dhe shpjegimeve, vazhdon deri në orën 24.00 të saj. Afati nuk quhet i humbur, kur kërkesa, shpjegimet ose akti është dërguar me postë edhe në ditën e fundit të afatit.

Ç. Njoftimet

1. Njoftimet e Këshillit drejtuar kandidatit gjatë procedurës së përzgjedhjes së kandidatëve për emërim bëhen me shkresë, në adresën elektronike të deklaruar nga ai për këtë qëllim, pranë Këshillit. Mbetet në detyrimin e kandidatit njoftimi menjëherë me shkrim i Këshillit për çdo ndryshim të mëvonshëm të adresës elektronike të deklaruar nga ai.

2. Njoftimet dhe kërkesat e kandidatit drejtuar Këshillit bëhen me shkrim, duke i depozituar drejtpërdrejt pranë Këshillit ose në adresën e tij elektronike, adresë e cila iu është bërë e njohur për këtë qëllim secilit kandidat, që në rastin e fillimit të procedurave të verifikimit të kandidaturave, apo përmes publikimit të saj në faqen zyrtare të Këshillit.

3. Në rastet kur, për pamundësi objektive ose motive të tjera të justifikuara, kandidati nuk mund të paraqitet apo të paraqesë shpjegime dhe dokumente brenda afatit të përcaktuar në këtë vendim, ai njofton menjëherë relatorin ose Këshillin. Kur i vlerëson motivet e parashtruara me shkrim si të justifikuara, relatori apo Këshilli i cakton kandidatit një afat të ri të arsyeshëm.

VI.  Fazat e procedurës së përzgjedhjes së kandidatëve 

A. Veprimet procedurale dhe verifikuese të relatorit të çështjes

1. Veprimet përgatitore për realizimin e procedurës së përzgjedhjes së kandidatëve për një pozicion të lirë zhvillohen krahas me procedurat e verifikimit të kushteve dhe kritereve ligjore të emërimit, të pasurisë dhe të figurës për të gjithë kandidatët për atë pozicion të lirë. Në procedurën e përzgjedhjes së kandidatëve për një pozicion të lirë përfshihen vetëm kandidatët e kualifikuar për t’u emëruar me vendim përfundimtar të Këshillit.

2. Relatori i çështjes ndjek dhe kryen të gjitha veprimet procedurale në lidhje me:

a) 
komunikimin me kandidatët sa i përket paraqitjes, pranimit dhe plotësimit të dokumenteve të nevojshme për vlerësimin, pikëzimin dhe renditjen e tyre sipas përcaktimeve të ligjit dhe këtij vendimi;

b) 
përgatitjen e dokumentacionit dhe paraqitjen e projektvendimeve të nevojshme për shqyrtim nga  Komisioni dhe Këshilli lidhur me procedurën e përzgjedhjes së kandidatëve. 

3. Relatori i çështjes, krahas veprimeve procedurale dhe verifikuese që i vlerëson të nevojshme rast pas rasti, realizon procedurat standarde si më poshtë:

a)
 administron kopje të plotë të dokumentacionit të paraqitur nga kandidati për procedurën e vlerësimit, pikëzimit dhe renditjes së kandidatëve;

b) njofton kandidatin për të dhënë shpjegime apo për të saktësuar ose plotësuar dokumentet e paraqitura, në rastet kur vlerëson së janë me mangësi të lidhura me vërtetësinë, rregullshmërinë ose plotësinë e përmbajtjes së dokumentit;

c) 
përgatit dhe paraqit për shqyrtim relacionin që përmban përshkrimin e procedurave të ndjekura gjatë veprimeve përgatitore, të dokumenteve dhe përmbledhjen faktike të tyre për qëllime të vlerësimit dhe pikëzimit të kandidatit, si edhe kopje të këtyre dokumenteve bashkëlidhur relacionit;

ç)
 përgatit dhe paraqet për shqyrtim projektvendimin paraprak të vlerësimit dhe pikëzimit të kandidatëve.

d) përgatit dhe paraqet për shqyrtim projektvendimin përfundimtar të vlerësimit dhe pikëzimit të kandidatëve;

dh) përgatit dhe paraqet për shqyrtim projektvendimin përfundimtar të renditjes së kandidateve;

e) 
paraqet, në Komision, listën e ekspertëve që mund të jetë e nevojshme të thirren në procedurën e përzgjedhjes.

4. Në ushtrimin e përgjegjësive të tij relatori i çështjes ndihmohet nga Njësia Mbështetëse e Komisioneve dhe personeli administrativ i Këshillit, të cilët kanë detyrimin të ndjekin procedurat, të kryejnë veprimet dhe të përgatisin aktet përkatëse, sipas udhëzimeve të relatorit të çështjes.

5. Dispozitat e Kodit të Procedurave Administrative dhe të ligjit “Për parandalimin e konfliktit të interesave në ushtrimin e funksioneve publike” mbi paanësinë e administratës publike zbatohen edhe për nëpunësit e Njësisë Mbështetëse të Komisioneve dhe personelin administrativ të Këshillit.

6. 
Brenda 7 ditëve nga ajo e njoftimit publik në faqen zyrtare të internetit të Këshillit në lidhje me caktimin e relatorit për procedurën përkatëse të përzgjedhjes së kandidatëve për një pozicion të lirë, kandidati i parë i kualifikuar nga Këshilli për t’u emëruar, ka detyrimin të dorëzojë pranë Këshillit dokumentet e nevojshme për përzgjedhjen, vlerësimin, pikëzimin dhe renditjen e kandidatëve sipas përcaktimeve të ligjit dhe të këtij vendimi. Për kandidatët e tjerë, të kualifikuar më pas për t’u emëruar, ky afat fillon nga dita e njoftimit atyre të vendimit përkatës të kualifikimit të Këshillit. 

7. Lista e dokumenteve që kandidati dorëzon në kopje origjinale ose të vërtetuar sipas ligjit përfshin:

a) 
jetëshkrimin e përditësuar me të dhënat deri në kohën e dorëzimit sipas pikës 6 të këtij seksioni, të hartuar sipas formatit të përcaktuar nga Këshilli;

b)
 dokumentin që përshkruan motivimin e kandidimit dhe objektivat nëse emërohet;

c) pesë dokumente profesionale të përzgjedhura nga vetë kandidati për vlerësim sipas metodologjisë së vlerësimit dhe pikëzimit të miratuar nga Këshilli;

ç)
 dokumente të tjerë që shërbejnë për vlerësimin e kandidatit, sipas përcaktimeve orientuese në shtojcën e këtij vendimi, në zërin “Burimet e vlerësimit”, për secilën kategori dhe kriter vlerësimi ose/dhe në metodologjinë e vlerësimit dhe pikëzimit të miratuar nga Këshilli; 

d) 
deklarimin, nëse zotëron, të njohurive në gjuhë të huaja, të shoqëruar, nëse i disponon, me dokumente përkatëse vërtetuese të lëshuar nga subjekte publike ose private të specializuara.

8. 
Nëse nga shqyrtimi i dokumentacionit të paraqitur nga secili kandidat, relatori i çështjes vlerëson së ka mangësi të lidhura me vërtetësinë, rregullshmërinë ose plotësinë e përmbajtjes së dokumentit, njofton menjëherë kandidatin, duke i caktuar një afat jo më shumë së 5 ditë për të dhënë shpjegime apo për të saktësuar ose plotësuar mangësitë e dokumentit të paraqitur.

9. Mungesa e përgjigjes së kandidatit për dhënien e shpjegimeve dhe për saktësimin ose plotësimin e mangësive për dokumentet e paraqitura, nuk pengon vijimin e veprimeve përgatitore të relatorit të çështjes për procedurën e vlerësimit, pikëzimit dhe renditjes së kandidatit.

10. Njëkohësisht, ose menjëherë pas përgjigjes së dhënë nga kandidati sipas pikës 8 si më lart, si edhe kur vjen në dijeni për rrethana që vënë në dyshim vërtetësinë dhe saktësinë e të dhënave që përmbahen në dokumente të paraqitura nga kandidati, relatori i çështjes mund të kërkojë nga subjekte publike dhe private, brenda dhe jashtë territorit të Shqipërisë, shpjegime, të dhëna apo kopje të konfirmuara zyrtarisht prej tyre. 

11. Kur vlerëson të nevojshme marrjen e mendimit të një eksperti, mbi propozim të relatorit, Komisioni mund të vendosë thirrjen e tij. Në këtë rast, relatori njofton ekspertin për vendin, ditën dhe kohëzgjatjen e shërbimit të kërkuar. Njoftimi përmban edhe udhëzimet lidhur me natyrën e shërbimit të kërkuar. 

12. Në ditën dhe kohën e paracaktuar, relatori verifikon paraqitjen e ekspertit, i kujton atij rëndësinë e detyrës për të cilën është thirrur dhe e fton të bëjë betimin se do të kryejë me profesionalizëm dhe me nder detyrën që i është besuar.

13. Pas betimit, ekspertit i behet e ditur objekti i ekspertimit, emrin e kandidatit dhe objektin e ekspertimit, duke i kërkuar ekspertit të shprehet nëse është në kushte papajtueshmërie apo konflikti interesi me të. Në këtë rast, relatori njofton kandidatin për ekspertin e thirrur, duke marrë nga ai një konfirmim për ekzistencën ose jo të ndonjë situate papajtueshmërie a konflikti interesi me ekspertin e thirrur. 

14. Pas marrjes se konfirmimit nga kandidati, eksperti ftohet të njihet me materialet objekt ekspertimi dhe, kur është rasti, mund të bisedojë me kandidatin.

15. Brenda afatit që i caktohet nga relatori, eksperti harton mendimin me shkrim në lidhje me çështjet e shtruara për ekspertim. 

16. Pas kryerjes së veprimeve përgatitore të parashikuara në pikat 6 deri 15 të këtij seksioni dhe duke u bazuar në procedurat dhe kriteret e përcaktuara në ligj, të detajuara në këtë vendim dhe në shtojcën e tij, relatori i çështjes:

a)
 shqyrton dhe përgatit dokumentacionin e secilit kandidat për vlerësimin dhe pikëzimin e kandidaturës;

b) 
përgatit relacionin që përmban përshkrimin e procedurave të ndjekura gjatë veprimeve përgatitore, të dokumenteve të paraqitura nga kandidati apo të ardhura nga subjekte publike a private mbi kërkesën e relatorit, përmbledhjen faktike të përmbajtjes së këtyre dokumenteve për qëllime të vlerësimit dhe pikëzimit të kandidatit, si edhe kopje të këtyre dokumenteve bashkëlidhur relacionit;

c) 
përgatit dhe paraqet për shqyrtim projektvendimin paraprak të vlerësimit dhe pikëzimit të kandidatëve.

17. Në përfundim të verifikimeve për të gjithë kandidatët në procedurën e përzgjedhjes për emërim në një pozicion të lirë, relatori njofton Kryetarin e Komisionit dhe i paraqet për shqyrtim Komisionit relacionin dhe dokumentacionin e përgatitur për procedurën e përzgjedhjes së kandidatëve, projektvendimin paraprak të vlerësimit dhe pikëzimit të kandidatëve. 

B. Shqyrtimi dhe miratimi nga Komisioni i projektvendimit paraprak të vlerësimit dhe pikëzimit të kandidatëve 

1. Kryetari i Komisionit, menjëherë pas njoftimit nga relatori për çështjen e përgatitur për shqyrtim, thërret mbledhjen e Komisionit, duke i dërguar anëtarëve edhe materialet e çështjes. 

2. Në mbledhjen e Komisionit, Kryetari fton relatorin e çështjes që të paraqesë përmbledhjen e veprimeve procedurale të kryera, si edhe të fakteve dhe të gjetjeve që kanë rezultuar gjatë zhvillimit të procedurës së përzgjedhjes së kandidatëve për emërim për atë pozicion të lirë.

3. Komisioni, pasi dëgjon paraprakisht diskutimin e relatorit të çështjes, bisedon dhe vendos për kalimin e çështjes për shqyrtim në Këshill nëse procedura e përzgjedhjes së kandidatëve është e plotë ose i kërkon relatorit të çështjes vijimin e kësaj procedure, duke evidentuar dhe veprimet procedurale dhe/ose çështjet që kanë nevoje të verifikohen më tej.

4. Relatori i çështjes ka detyrimin të kryejë veprimet dhe/ose verifikimet e evidentuara nga Komisioni, në përfundim të të cilave njofton Kryetarin e Komisionit për çështjen e përgatitur për shqyrtim, duke vijuar procesi më pas sipas pikave 1 deri 3 të këtij seksioni.

C. Shqyrtimi dhe miratimi nga Këshilli i projektvendimit paraprak të vlerësimit dhe pikëzimit të kandidatëve, si dhe të listës me kandidatët më të mirë

1. Kryetari i Këshillit, menjëherë pas njoftimit nga Kryetari i Komisionit për çështjen e përgatitur për shqyrtim, thërret mbledhjen e Këshillit, duke i dërguar anëtarëve edhe materialet e çështjes. 

2. Dita dhe koha e zhvillimit të mbledhjes së Këshillit, së bashku me relacionin e përgatitur nga relatori i çështjes, i njoftohet kandidatëve. Ky njoftim bëhet publik edhe në faqen zyrtare të internetit të Këshillit.

3. Në mbledhjen e Këshillit, Kryetari i Këshillit fton relatorin e çështjes që të paraqesë përmbledhjen e veprimeve procedurale të kryera, si edhe të fakteve dhe të gjetjeve që kanë rezultuar gjatë zhvillimit të procedurës së përzgjedhjes së kandidatëve për emërim për atë pozicion të lirë. 

4. Në përfundim të parashtrimeve të relatorit të çështjes, nëse vlerësojnë, anëtarët e Këshillit mund t’i drejtojnë pyetje dhe të kërkojnë shpjegime të natyrës sqaruese.

5. Nëse anëtarët e Këshillit nuk parashtrojnë pyetje dhe kërkesa të tjera sqaruese në drejtim të relatorit të çështjes, Këshilli kalon në fazën e bisedimit dhe vendos për këto çështje, sipas rendit të mëposhtëm:

a) plotësinë e veprimeve procedurale të kryera gjatë fazës së veprimeve përgatitore dhe plotësinë e dokumentacionit të paraqitur për vlerësim nga ana e të gjithë kandidatëve;

b) miratimin e projektvendimit paraprak të vlerësimit dhe pikëzimit të kandidatëve;

c) miratimin e listës me kandidatët më të mirë;

ç) 
përcaktimin e kalendarit të intervistave me kandidatët e listuar më mirë;

d) 
thirrjen, kur është rasti, të ekspertit të caktuar nga Komisioni, për të dhënë sqarime rreth ekspertimit të përgatitur nga ai vetëm sa i përket kandidatëve të listuar më mirë;
dh) caktimin e ekspertit kur vlerëson të nevojshme.
6. Në përfundim të bisedimeve, Këshilli kalon në votim për secilën nga çështjet e renditura në pikën 5 të këtij seksioni, ku i pari voton relatori i çështjes, i pasuar nga anëtarët e Komisionit, më tej anëtarët e tjerë të Këshillit dhe në fund Kryetari i Këshillit. Kur votat ndahen në mënyrë të barabartë, vota e Kryetarit të Këshillit është përcaktuese.

7. Nëse gjatë bisedimeve Këshilli vlerëson dhe vendos që veprimet procedurale të kryera gjatë fazës së veprimeve përgatitore dhe/ose dokumentacioni i paraqitur për vlerësim nga kandidatët nuk është i plotë, atëherë nuk vijon me bisedimin e çështjeve të tjera të renditura në pikën 5 të këtij seksioni, por shpall caktimin e një seance tjetër për shqyrtimin e çështjes. Në këtë rast, Këshilli ngarkon relatorin e çështjes të marrë masa për plotësimin e mangësive të evidentuara, duke i caktuar një afat. Në seancën e radhës, që caktohet jo më vonë së 7 ditë nga njoftimi i relatorit të çështjes, ky i fundit i paraqet para Këshillit aktet shtesë. Në këtë rast, Këshilli vijon bisedimet dhe vendos për çështjet e renditura në pikën 5 të këtij seksioni. 

Ç. Intervistimi nga Këshilli i kandidatëve të listuar më mirë

1. Kandidatët e listuar më mirë njoftohen për vendin, ditën dhe kohën e paraqitjes për intervistë, në një seancë dëgjimore, në mbledhjen e Këshillit. Njoftimi përmban edhe udhëzimet lidhur me natyrën dhe kohëzgjatjen e intervistës.

2. Në seancën dëgjimore Këshilli pyet kandidatët e listuar më mirë, me qëllim për të marrë informacion mbi: motivet dhe objektivat e kandidimit; aftësitë e tyre profesionale sa i përket ekspertizës së veçantë në fusha të veçanta të ligjit në raport me kërkesat e shpallura për pozicionin e lirë; aftësitë profesionale të reflektuara në dokumentet ligjore dhe/ose publikimet shkencore dhe artikujt akademike në fushën e ligjit të përgatitura dhe paraqitura nga ata; rezultatet e studimeve të larta për drejtësi, të programit të formimit fillestar, të përvojës në profesion ose çdo trajnimi tjetër; si dhe aftësitë gjuhësore.

3. Këshilli, kur ka vendosur thirrjen e ekspertit, e njofton atë për vendin, ditën dhe kohëzgjatjen e shërbimit të kërkuar. Njoftimi përmban edhe udhëzimet e Këshillit lidhur me natyrën e shërbimit të kërkuar. 

4. Në ditën dhe kohën e paracaktuar, pas deklarimit të hapjes së seancës, Këshilli verifikon paraqitjen e ekspertit, i kujton atij rëndësinë e detyrës për të cilën është thirrur dhe e fton të bëjë betimin se do të kryejë me profesionalizëm dhe me nder detyrën që i është besuar ose faktin se është nën betimin për këtë.

5. Këshilli thërret për intervistë secilin nga kandidatët e listuar më mirë.

6. Pas orientimit për mënyrën e zhvillimit të intervistës dhe kohëzgjatjen e saj, kandidati i thirrur për intervistë ftohet për parashtrimin e lirë të motiveve dhe arsyeve të kandidimit dhe objektivave që synon të ndjekë nëse emërohet në pozicionin e lirë të përkohshëm.

7. Intervista vijon me pyetje të anëtarëve të Këshillit dhe përgjigjet e kandidatit.

8. Eksperti i caktuar rishtazi nga Këshilli njihet me materialet objekt ekspertimi dhe, kur është rasti, mund të bisedojë me kandidatin e thirrur për intervistë. Brenda afatit që i caktohet nga Këshilli, eksperti harton mendimin me shkrim në lidhje me çështjet e shtruara për ekspertim. 

9. Eksperti i thirrur më parë pyetet nga anëtarët e Këshilli për çdo çështje apo paqartësi që ata kanë në lidhje me ekspertimin e kryer sa i përket kandidatëve të listuar më mirë.

D. Shqyrtimi dhe miratimi nga Këshilli i projekt-aktit përfundimtar të vlerësimit dhe pikëzimit të kandidatëve, si dhe të projekt-aktit të propozimit për emërim

1. Pas seancës dëgjimore me kandidatët e listuar më mirë dhe kur është rasti pas marrjes së mendimit të ekspertit të caktuar rishtazi, Këshilli vijon shqyrtimin dhe vendosë në lidhje me vlerësimin dhe pikëzimin e secilit kandidat. 

2. Vlerësimi dhe pikëzimi i kandidatëve bëhet sipas procedurës dhe kritereve të parashikuara në ligj dhe në rregullat e detajuara të këtij vendimi e të shtojcës bashkëlidhur. Ky vlerësim mbështetet në dokumentacionin e paraqitur dhe, kur është rasti, edhe në intervistat e realizuara me kandidatët. 

3. Çdo anëtar i Këshillit vlerëson meritat dhe bën pikëzimin me shkrim, në formë tabelore, për secilin kandidat. Relatori diskuton e parashtron i pari arsyetimin mbi vlerësimin e meritave të kandidatit dhe depoziton pikëzimin me shkrim për secilin kriter, i pasuar nga anëtarët e Komisionit, më tej nga anëtarët e tjerë të Këshillit dhe, në fund, Kryetari i Këshillit.

4. Këshilli vijon shqyrtimin e çështjes dhe vendos në lidhje me vlerësimin dhe pikëzimin e secilit kandidat, bazuar në projektvendimin përfundimtar të vlerësimit dhe pikëzimit për secilin kandidat, përgatitur nga relatori i çështjes dhe të miratuar paraprakisht nga Komisioni. Në projektvendimin përfundimtar të vlerësimit dhe pikëzimit për secilin kandidat, përveç pikëve për secilin kriter dhe totalit të pikëve, pasqyrohet edhe arsyetimi për vlerësimin e kandidatit nga Këshilli në lidhje me secilin prej kritereve.

5. Rezultati i pikëzimit për secilin prej kritereve, për çdo kandidat, rezulton nga pjesëtimi i shumës së pikëve totale të caktuara nga të gjithë anëtarët e Këshillit që kanë marrë pjesë në procedurën e përzgjedhjes me numrin e këtyre të fundit.

6. Këshilli, pasi verifikon saktësinë e projektvendimit të vlerësimit dhe pikëzimit për secilin kandidat, e miraton atë.

7. Pas vlerësimit dhe pikëzimit të secilit kandidat, Këshilli vijon shqyrtimin e çështjes dhe vendos në lidhje me renditjen e kandidatëve, bazuar projektvendimin e renditjes së kandidatëve, përgatitur nga relatori i çështjes dhe i miratuar paraprakisht nga Komisioni. 

8. Renditja e kandidatëve bëhet duke u bazuar në rezultatin e pikëzimit për secilin nga ata. 

9. Në rast të rezultateve të njëjta të pikëve mes kandidatëve, renditja e tyre përcaktohet nga vitet e eksperiencës profesionale të përshtatshme për pozicionin e lirë. Në rast se edhe pas kësaj ka barazi mes kandidatëve, renditja e tyre përcaktohet nga njohuritë e gjuhës së një shteti anëtar të Bashkimit Evropian.

10. Këshilli, pasi verifikon saktësinë e projektvendimit të renditjes së kandidatëve, e miraton atë.

11. Pas vlerësimit, pikëzimit dhe renditjes së kandidatëve, në mbledhjen e radhës, Këshilli vijon shqyrtimin e çështjes dhe vendos në lidhje me projektvendimin e propozimit për emërim, përgatitur nga relatori i çështjes dhe i miratuar paraprakisht nga Komisioni. Projektvendimi i propozimit për emërim duhet të jetë i arsyetuar në lidhje me përmbushjen e kritereve ligjore prej kandidatëve, si dhe duhet të pasqyrojë renditjen e tyre përfundimtare.

12. Këshilli, pasi verifikon saktësinë dhe plotësinë e arsyetimit të projektvendimit të propozimit për emërim, e miraton atë. Relatori i çështjes, jo më vonë së 10 ditë nga miratimi, harton vendimin e propozimit për emërim, duke reflektuar çdo sugjerim për të cilin kanë rënë dakord shumica e anëtareve të Këshillit. Vendimi nënshkruhet nga të gjithë anëtarët e Këshillit që kanë marrë pjesë në procedurën e përzgjedhjes së kandidatëve për emërim për atë pozicion të lirë.

13. Vendimi i Këshillit për propozimin për emërim në një pozicion të lirë, publikohet në faqen e tij zyrtare në internet dhe u njoftohet të gjithë kandidatëve të përfshirë në procedurën e përzgjedhjes për emërim, të cilët kanë të drejtën të paraqesin ankim, brenda 5 ditëve, në Gjykatën Administrative të Apelit, e cila merr vendimin brenda dy javëve nga dita e ankimit. Vendimi i gjykatës është i formës së prerë.

14. Në rastin kur gjykata pranon ankimin e kandidatit/kandidatëve dhe shfuqizon vendimin e Këshillit, ky i fundit, brenda dy javëve nga njoftimi i vendimit gjyqësor, rishikon vendimin e propozimit për emërim, në masën e nevojshme për zbatimin e vendimmarrjes së gjykatës.

15. Vendimi i Këshillit për propozim për emërim, që ka marrë formë të prerë sipas ligjit, i dërgohet menjëherë Presidentit të Republikës.

16. Në rastin kur Presidenti i Republikës nuk shprehet brenda 10 ditëve nga data e marrjes së vendimit të Këshillit, kandidati i propozuar shpallet i emëruar dhe fillon detyrën brenda 15 ditëve nga data e vendimit të Këshillit. 

17. Në rastin kur Presidenti i Republikës dekreton mos emërimin në Gjykatën e Lartë të kandidatit me renditjen më të lartë, ky dekret shqyrtohet nga Këshilli, jo më vonë se një javë nga depozitimi i tij pranë Këshillit. 

18. Dekreti i Presidentit të Republikës për mosemërimin e kandidatit humbet fuqinë kur kundër tij voton shumica e numrit të përgjithshëm të anëtarëve të Këshillit, jo më pak se gjashtë anëtarë. Në këtë rast kandidati i propozuar shpallet i emëruar dhe fillon detyrën brenda 15 ditëve nga data e vendimit të Këshillit.

19. Nëse Dekreti i Presidentit të Republikës mbetet në fuqi, Këshilli, në të njëjtën mbledhje, vendos për rihapjen e procesit të kandidimit të jogjyqtarëve për atë pozicion të lirë në Gjykatën e Lartë ose propozon për emërim kandidatin e renditur i dyti më lart, propozim ky që i dërgohet menjëherë Presidentit të Republikës. 

VII. Zbatimi me analogji i vendimit

1. Kriteret për vlerësimin, pikëzimin dhe renditjen e kandidatëve të parashikuara në këtë vendim zbatohen, për aq sa gjejnë zbatim, edhe për ato procedura të përzgjedhjes së kandidatëve që rregullohen nga ligji nr. 96/2016 “Për statusin e gjyqtarëve dhe prokurorëve në Republikën e Shqipërisë” dhe që referojnë drejtpërdrejtë ose tërthorazi në nenin 49 të tij, konkretisht në procedurat që lidhen me:

a) caktimin në pozicion të ish-gjyqtarëve të riemëruar sipas nenit 36, referuar nenit 39, pika 4, shkronja “a”; 

b) lëvizjen paralele të ish-gjyqtarëve të riemëruar sipas nenit 36, referuar nenit 43, pika 8, shkronja “b” dhe pika 9; 

c) zhvillimin e karrierës së gjyqtarëve të komanduar, referuar nenit 53, pika 11;

ç) 
caktimin në pozicion të ish-gjyqtarëve të riemëruar sipas nenit 166, referuar pikës 5 të kësaj dispozite.

Ky vendim hyn në fuqi pas botimit në Fletoren Zyrtare.

PËR KËSHILLIN E LARTË GJYQËSOR

KRYETARE

Naureda Llagami
SHTOJCA 

KRITERET E VLERËSIMIT DHE TË DHËNA PËR METODOLOGJINË E PIKËZIMIT TË KANDIDATËVE JOGJYQTARË PËR NË GJYKATËN E LARTË 

	MERITAT PROFESIONALE


	TOTALI PIKËVE 
	PIKËT NGA

KLGJ
	

	
	75 
	
	

	KRITERET LIGJORE TË VLERËSIMIT
	BURIMET E VLERËSIMIT (LISTË JOSHTERUESE)
	INDIKATORË VLERESUES PËR PIKËZIMIN (LISTË JOSHTERUESE)
	PIKËZIMI MAKSIMAL I GRUPIT TË KRITEREVE
	PIKËT NGA

KLGJ
	TË DHËNA 

PËR METODOLOGJINË

	A. Historiku arsimor dhe e shkuara profesionale

Ligji nr. 96/2016 për statusin e gjyqtareve dhe prokuroreve, Neni 49(6)
	20
	
	

	Rezultatet e studimeve:

Ligji nr. 96/2016, Neni 49(6)(c) 
“rezultatet e studimeve të larta për drejtësi, (…)”

Rezultatet e programeve të formimit fillestar: 

Ligji nr. 96/2016, Neni 49(6)(c) 
“rezultatet (…) të programit të formimit fillestar”
Rezultatet e përvojës në profesionin e juristit:

Ligji nr. 96/2016, Neni 49(6)(c)

“rezultatet (…e) përvojës në profesion”

Rezultatet e trajnimeve të tjera, kualifikimeve pasuniversitare, dhe gradat/titujt shkencore:

Ligji nr. 96/2016, Neni 49(6)(c)

“rezultatet (…e) çdo trajnimi tjetër”
	Jetëshkrimi.

Informacione dhe dokumente zyrtare lidhur me ecurinë e kryerjes së studimeve të ndjekura, sipas rastit nga institucione të arsimit të lartë, brenda dhe jashtë vendit. 

Jetëshkrimi.

Informacione dhe dokumente zyrtare lidhur me ecurinë e kryerjes së studimeve në programet e formimit fillestar. 

Jetëshkrimi.

Informacione dhe dokumente zyrtare lidhur me rezultatet/vlerësimin/ecurinë përgjatë përvojës në profesionin e juristit

Jetëshkrimi.

Informacione dhe dokumente zyrtare lidhur me trajnimet e tjera, kualifikimeve pasuniversitare, si dhe  

gradat shkencore brenda dhe jashtë vendit. 


	Niveli i rezultateve të arritura gjatë studimeve për drejtësi

Niveli i rezultateve të arritura gjatë studimeve në programet e formimit fillestar

Niveli i rezultateve të arritura gjatë përvojës në profesionin e juristit 
Niveli i rezultateve të arritura gjatë trajnimeve të cilat në fund të tyre kanë edhe komponentin e vlerësimit

Niveli i kualifikimeve pasuniversitare

Lloji i trajnimeve dhe studimeve pasuniversitare

Institucioni arsimor dhe trajnues

Institucioni arsimor që ka dhënë titullin shkencor, në Shqipëri apo në vendet e OECD/BE.

Lloji, profili dhe tematika të dhënies së titullit akademik. 


	2

2

4

8


	
	1 pikë - për rezultatet e studimeve të larta për drejtësi për mesatare të notave 8-9

2 pikë - për rezultatet e studimeve të larta për drejtësi për mesatare të notave mbi 9 – 10
1 pikë - për rezultatet e studimeve në programin e formimit fillestar për vlerësim “Mirë/Shumë mirë” (vlerësimi një nivel më pak se niveli maksimal - sipas programit)

2 pikë - për rezultatet e studimeve në programin e formimit fillestar për vlerësim “Shumë mirë/Shkëlqyeshëm” (vlerësimi për nivelin maksimal - sipas programit)
2 pikë - për rezultatet e arritura përgjatë përvojës për vlerësim “Mirë”/“Shumë mirë” (vlerësimi një nivel më pak se niveli maksimal - sipas llojit të profilit)

4 pikë - për rezultatet e arritura përgjatë përvojës për vlerësim “Shumë mire”/“Shkëlqyeshëm” (vlerësimi për nivelin maksimal - sipas llojit të profilit)

0,5 pikë - për rezultatet e arritura përgjatë trajnimeve afat-shkurtra/afatmesme (deri në 2 javë) të kryera në Shqipëri, të cilat në fund të tyre kanë edhe komponentin e vlerësimit (në 10 vitet e fundit)

1 pikë - për rezultatet e arritura përgjatë trajnimeve shkurtra/afatmesme (deri në 2 javë) të kryera në vendet e BE/OECD, të cilat në fund të tyre kanë edhe komponentin e vlerësimit (në 10 vitet e fundit)

1 pikë - për rezultatet e arritura përgjatë trajnimeve afat-gjata (nga 15 ditë - 1 semestër akademik) të kryera në Shqipëri, të cilat në fund të tyre kanë edhe komponentin e vlerësimit (në 10 vitet e fundit)

2 pikë - për rezultatet e arritura përgjatë trajnimeve afat-gjata (nga 15 ditë - 1 semestër akademik) të kryera në vendet e BE/OECD, të cilat në fund të tyre kanë edhe komponentin e vlerësimit (në 10 vitet e fundit)

2 pikë - për studimet (rezultatet) pasuniversitare (master në ligj) të kryera në Shqipëri

3 pikë - për studimet (rezultatet) pasuniversitare (master në ligj) 

të kryera në vendet e BE/OECD

2 pikë - për rezultatet e larta përgjatë studimeve të doktoraturës në ligj 

të kryera në Shqipëri

(95-100 pikë)

3 pikë - për rezultatet e larta përgjatë studimeve të doktoraturës në ligj 

të kryera në vendet e BE/OECD

(95-100 pikë)

Pikët për gradat shkencore:

2 pikë - për titullin Profesor i Asociuar në Shqipëri

3 pikë - për titullin Profesor i Asociuar në vendet e BE/OECD

3 pikë - për titullin Profesor në Shqipëri

4 pikë - për titullin Profesor/Profesor Emeritus në vendet e BE/OECD

	Aftësitë gjuhësore:  

Ligji nr. 96/2016, Neni 49(6)(ç)

ç) aftësitë gjuhësore, të treguara nëpërmjet certifikatave dhe gjatë intervistimit.
Ligji nr. 96/2016, Neni 49(3)

“Kandidati që ka njohuri të një gjuhe të një shteti anëtar të Bashkimit Evropian ka përparësi në vlerësim.”

	Jetëshkrimi.

Informacione dhe dokumente zyrtare konkrete lidhur me certifikimin ose evidentimin e zotërimit të gjuhëve të huaja, duke përfshirë dokumentet që provojnë studimet dhe punën jashtë vendit. 

Intervista. 

Botime ose dokumente të përgatitura dhe të dorëzuara nga kandidati në gjuhën përkatëse


	Lloji, shkalla e zotërimit dhe institucioni ku është vlerësuar njohja e gjuhës së huaj.
	       4
	
	Këshilli mund të konsiderojë të vlerësojë dhe të pikëzojë me përparësi, sidomos njohuri në gjuhën angleze dhe franceze (gjuhët e GJEDNJ).

1,5 pikë - Anglisht (0,5 pikë për secilin nga tre nivelet)

1,5 pikë për Frëngjisht (0,5 pikë për secilën nga tre nivelet)

1 pikë - për të gjitha dhe çdo gjuhë tjetër të BE-së (0,5 pikë për secilin nga dy nivelet)



	B. Kualifikimi i përgjithshëm profesional 

Kushtetuta, neni 136(3); ligji nr. 96/2016, neni 49(6)(b)

	25
	
	

	Ligji nr. 96/2016, Neni 49(6)(b) 

b) vlerësimin e punës së kandidatit, përmes të paktën pesë dokumenteve ligjore, të hartuara nga kandidati gjatë përvojës së tij në profesion gjatë pesë viteve të fundit, si dhe çdo publikim shkencor dhe artikull akademik në fushën e ligjit; 


	Jetëshkrimi 

Punime dhe dokumente profesionale të kandidatit, të përgatitura në përmbushje të funksioneve dhe veprimtarive profesionale, sipas profilit përkatës, ku përfshihen, por pa u kufizuar vetëm në to:  

- vendime gjyqësore

- kontrolli incidental, 

- kërkesa për gjykim, 

- pretenca, padi, parashtresa të mbrojtjes së çështjes, mjete të kundërshtimit të vendimeve, 

- akte administrative dhe parashtrime në praktika administrative të përgatitura me kontribute nga kandidati, 

- përfaqësime të ndryshme të interesave publike ose private përpara organeve të drejtësisë ose institucioneve brenda apo jashtë vendit, 

- botime shkencore, prezantime, artikuj dhe publikime shkencore e profesionale.

Dokumente, ndërmjet atyre të treguara më sipër, të përzgjedhura nga vetë kandidati, që vlerësohen bazuar në metodologjinë profesionale të miratuar posaçërisht nga Këshilli. 

Dokumente zyrtare për rezultatet e procesit të vlerësimit profesional. 

Dokumente zyrtare që tregojnë cilësinë dhe arritjet gjatë përvojave të punës, nga institucione vendase ose ndërkombëtare. 

Statistika profesionale nga institucione kompetente


	Vlerësimi dhe identifikimi i rezultateve profesionale më të spikatura dhe më të shkëlqyera. 

Rezultatet e

vlerësimit profesionale të nxjerrë nga 5 dokumente të paraqitura dhe përzgjedhura nga vetë kandidatët si më të përshtatshmet për t’u shqyrtuar, të cilat vlerësohen nga Këshilli në mënyrë të veçantë, por pa u kufizuar, për tregues të tillë si:

- Origjinaliteti dhe impakti i dokumentit në veçanti në zhvillimin a krijimin e jurisprudencës gjyqësore, dhe në elaborimin e doktrinës juridike; 

- Aftësitë analitike dhe hulumtuese; 

- Saktësia, konciziteti dhe zhvillimi logjik i koncepteve juridike, lexueshmëria, kuptueshmëria dhe gjithëpërfshirja; 

- Aftësia për të identifikuar dhe interpretuar në mënyrë të harmonizuar burimet e ndryshme të së drejtës, si dhe kurajë profesionale për të treguar dhe argumentuar ligjin e zbatueshëm për zgjidhjen e problemit; 

- Aftësia për të referuar dhe trajtuar me efektivitet, në vendin e duhur dhe sipas llojit e qëllimit të aktit, të praktikës e konsoliduar gjyqësore, praktikës së unifikuar të Gjykatës së Lartë, praktikës gjyqësore të Gjykatës Kushtetuese, asaj të GJEDNJ-së, GJDBE-së dhe jurisprudencës në tërësi. 


	(5 pikë për çdo komponent / dokument)  


	
	Këshilli mund të marrë në konsideratë sasinë si edhe cilësinë e rezultateve profesionale, duke vendosur sistem pikëzimi për çdo libër shkencor ose artikull shkencor të botuar, institucionin ku është botuar, impaktin, kërkesat e pranuara të avokatëve në Gjykatën Kushtetuese, çështjet paragjykimore të paraqitura si gjyqtar e të pranuara nga Gjykata Kushtetuese, etj. 

Këshilli mund të akordojë pikë të veçanta nëse kjo veprimtari është kryer edhe në vendet e BE/OECD apo në gjuhë të huaja.

(për më shumë shiko 

Metodologjinë e Vlerësimit dhe Pikëzimit)

	C. Kualifikimi shtesë profesional

Ligji nr. 96/2016, neni 49(6)(a); ligji nr. 98/2016, neni 31(1)(2)
	30
	
	

	Specializim në fushën e: 

A. të drejtës civile, duke përfshirë të drejtën tregtare dhe familjare, ose

B. të drejtës penale, ose

C. të drejtës administrative

Ligji nr. 96/2016, Neni 49(6)(a)
a) ekspertizën e veçantë të kandidatit në fusha të veçanta të ligjit, sipas kërkesave të shpallura për pozicionin e lirë.

Ligji nr. 98/2016, Neni 31(1)(2)

1. Gjykata e Lartë organizohet në Kolegjin Civil, Kolegjin Penal dhe Kolegjin Administrativ. (...).

2. Kolegji Civil shqyrton rekurse ndaj vendimeve të gjykatave me juridiksion të përgjithshëm për çështje tregtare, civile dhe familjare, (...).

Kushtetuta Neni 136(3)

(...) Një e pesta e gjyqtarëve në këtë gjykatë përzgjidhet mes juristëve të spikatur (...).


	Jetëshkrimi

Dokumente zyrtare për angazhimin dhe rezultatet e procesit të vlerësimit profesional. 

Dokumente profesionale që tregojnë fushën e specializimit, krahas cilësisë dhe arritjeve gjatë përvojave të punës, ku mund të përfshihen, por pa u kufizuar vetëm në to, edhe dokumentet e përzgjedhura nga vetë kandidati, që vlerësohen bazuar në metodologjinë profesionale të miratuar posaçërisht nga Këshilli. 

Dokumentet zyrtare për angazhimet profesionale.

Dokumentet, mes atyre që u përmendën më lart, të përzgjedhura nga vetë kandidati, duke dëshmuar angazhimin, ekspertizën dhe ndikimin e angazhimit.

Informata specifike zyrtare dhe dokumente mbi pjesëmarrjen në veprimtari shkencore, hartimin e legjislacionit dhe aktivitete të tjera profesionale.


	Kandidatët që kanë ekspertizë në një fushë specifike të ligjit vlerësohen në lidhje me:

- kohëzgjatjen e angazhimit në këtë fushë;

- botimet relevante

- ndikimi i rezultateve profesionale në këtë fushë, në krijimin e zhvillimin e jurisprudencës dhe të doktrinës juridike;

- etj.

Rezultatet profesionale vlerësohen nga Këshilli në lidhje me rëndësinë dhe dobinë e profilizimit dhe specializimit të arritur në përvojën e veçantë profesionale të kandidatit, për të pasuruar kapacitetet profesionale të Gjykatës së Lartë me profesionistë të spikatur nga fusha e së drejtës civile, penale dhe administrative. 

Lloji dhe kohëzgjatja e angazhimit të posaçëm apo të profilizuar, për fusha konkrete të së drejtës: - në veprimtari të caktuara profesionale; - në funksione institucionale, të lidhura me ushtrimin e profesionit. 

Lloji dhe rëndësia e angazhimeve të tjera profesionale në fushën përkatëse të së drejtës, në pesë vitet e fundit. 

Natyra dhe shkalla e kontributit konkret të dhënë në këto veprimtari, ku vlerësohen, por pa u kufizuar: 

-  prezantimet, në fushën përkatëse të së drejtës, në konferenca shkencore kombëtare dhe ndërkombëtare; 

- pjesëmarrja si përfaqësues, ekspert etj. në organizata ndërkombëtare; 

-  pjesëmarrja në grupe pune dhe kontributet konkrete në nisma të konsultimit dhe procese legjislative për hartimin e legjislacionit në fushën përkatëse të së drejtës; 

- konsulenca profesionale në fushën përkatëse të së drejtës apo ligjit, të dokumentuara; 

Ecuria dhe

ngritja në karrierë e kandidatit, në institucione shtetërore brenda a jashtë vendit, në nivelet e organeve të sistemit të drejtësisë (Gjykatë/ Prokurori e Shkallës së Parë e deri në GJL, GJK, PP, në administratën publike, në institucione arsimore e shkencore etj.)


	
	
	Kandidatët që kanë ekspertizë në një fushë të caktuar juridike vlerësohen në lidhje me:

6 pikë - kohëzgjatja e angazhimit në fushën specifike si më poshtë:

1 pikë - për angazhimin në fushën specifike për një kohëzgjatje nga 1 deri në 3 vjet

2 pikë - për angazhimin në fushën specifike për një kohëzgjatje mbi 3 deri në 6 vjet

3 pikë - për angazhimin në fushën specifike për një kohëzgjatje mbi 6 deri në 9 vjet

4 pikë - për angazhimin në fushën specifike për një kohëzgjatje mbi 9 deri në 12 vjet

5 pikë - për angazhimin në fushën specifike për një kohëzgjatje mbi 12 deri në 15 vjet

6 pikë - për angazhimin në fushën specifike për një kohëzgjatje mbi 15 vjet

2 pikë - botime relevante dhe ndikimi i rezultateve profesionale në këtë fushë

2 pikë shtesë - botimet relevante dhe ndikimi i rezultateve profesionale në këtë fushë të publikuara në vendet e BE / OECD

2 pikë shtesë - për impaktin e botimeve relevante në zhvillimin e doktrinës dhe të jurisprudencës gjyqësore në këtë fushë

4 pikë - konsulencat në fushën përkatëse të së drejtës dhe në veçanti e shoqëruar me kontributet në hartimin e legjislacionit (bazuar në të dhëna të dokumentuara)

2 pikë shtesë - konsulenca në fushën përkatëse të ligjit në vendet e BE / OECD

Këshilli mund të vlerësojë në veçanti edhe:

2 pikë - prezantime, në këtë fushë, në konferencat shkencore kombëtare 

(bazuar në fjalimet e dorëzuara)

2 pikë shtesë - prezantimet, në këtë fushë, në konferencat shkencore ndërkombëtare në vendet e BE / OECD 
(bazuar në fjalimet e dorëzuara)

2 pikë - përvojë si pedagog me kohë të plotë ose me kohë të pjesshme ose si "profesor vizitor", në këtë fushë, në vendet e BE / OECD

2 pikë - çmime ose tituj të veçantë nderi në vendet e BE / OECD

4 pikë - mësimdhënie, në këtë fushë, për profesionistët (p.sh. gjyqtarët, prokurorët, avokatët etj.)

(Shënim: Juristët e spikatur mund të vërehen nga eksperienca e tyre e mëparshme e veçantë në Shqipëri apo në institucionet ndërkombëtare apo në vendet e BE / OECD)

	Integriteti moral dhe etik
Kushtetuta Neni 136(3)

(...) Një e pesta e gjyqtarëve në këtë gjykatë përzgjidhet mes juristëve të spikatur (...).

Ligji nr. 96/2016, Neni 49(6)(b) 

b) vlerësimin e punës së kandidatit (...); 


	Jetëshkrimi. 

Intervista me kandidatin 

Dokumente zyrtare që tregojnë arritje mbi nivelin e etikës dhe cilësive morale gjatë përvojave të punës. 

Informacione zyrtare të ardhura posaçërisht ose të bëra vetë publike nga institucione të tjera shtetërore. 

Informacione dhe opinione të ardhura nga institucionet publike që kanë lidhje me sistemin e drejtësisë, organizata të shoqërisë civile me veprimtari në mbrojtjen e të drejtave të njeriut ose të krijuara për mbrojtjen e interesave të përdoruesve të sistemit të drejtësisë. 

Informacione dhe dokumente të tjera të aksesueshme publikisht ose të paraqitura në Këshill. 


	Niveli e kërkuar e i pritshëm i shkallës së lartë të zotërimit të integritetit etik dhe të cilësive morale të domosdoshme për ushtrimin e funksionit të gjyqtarit të Gjykatës se Larte.

Paraqitja, sjellja, cilësia, besueshmëria, dinjiteti dhe profesionalizmi i treguar gjatë intervistës. 

Gatishmëria, korrektesa, saktësia dhe cilësia në komunikimet me Këshillin gjatë procedurave të verifikimit dhe vlerësimit, si edhe në përgjigjet e parashtruara gjatë zhvillimit të intervistës. 

Performanca profesionale dhe jetësore e kandidatit/es në shoqëri, në publik dhe ndërmjet kolegëve.


	
	
	(për më shumë shiko 

Metodologjinë e Vlerësimit dhe Pikëzimit)

	(Shënim: KLGJ në kërkim të “juristëve të spikatur” për në Gjykatën e Lartë, në zbatim të Kushtetutës:

Neni 136(3)

(...) Një e pesta e gjyqtarëve në këtë gjykatë përzgjidhet mes juristëve të spikatur (...).

Mund t’i referohet për ide edhe:

Nenit 240 të ligjit për organet e qeverisjes së sistemit të drejtësisë, neni 74 (Aftësitë organizative) dhe neni 76 (Aftësitë personale dhe profesionale të tjera) të ligjit për statusin

	Jetëshkrimi. 

Intervista me kandidatin 

Dokumente zyrtare që tregojnë arritje mbi nivelin e meritave organizative dhe meritave personale të tjera gjatë përvojave të punës. 

Informacione zyrtare të ardhura posaçërisht ose të bëra vetë publike nga institucione të tjera shtetërore. 

Informacione dhe opinione të ardhura nga institucionet publike që kanë lidhje me sistemin e drejtësisë, organizata të shoqërisë civile me veprimtari në mbrojtjen e të drejtave të njeriut ose të krijuara për mbrojtjen e interesave të përdoruesve të sistemit të drejtësisë. 

Informacione dhe dokumente të tjera të aksesueshme publikisht ose të paraqitura në Këshill. 


	Cilësia, thellësia dhe origjinaliteti i vlerësimeve dhe objektivave të identifikuara për çështjet e organizimit dhe funksionimit cilësor dhe efektiv të Gjykatës së Lartë në ushtrimin e funksioneve që i ngarkon Kushtetuta dhe ligji.

Niveli i aftësive të fituara në përvojat, pozicionet dhe përgjegjësitë e ushtruara për  aspektet e administrimit të punëve.

Ecuria dhe arritjet e  kandidatit/es në ushtrimin e këtyre detyrave.
	
	
	2 pikë - Cilësinë e platformës dhe të vizionit që paraqesin 

4 pikë - Aftësitë e provuara organizative dhe për të marrë vendime dhe përgjegjësi bazuar në përvojat e mëparshme profesionale dhe shoqërore 

2 pikë - Aftësitë e komunikimit 

2 pikë - Aftësitë e të punuarit në grup dhe në ambiente multidisiplinore ose multikulturore.



	TOTALI I PIKËVE PËR RENDITJEN E KANDIDATIT
	TOTALI I PIKËVE


	PIKËZIMI 

NGA KLGJ-ja 
	

	
	100

